text: Hediga Morads eksmand dømt for mord: Får 12 års fængsel og udvises
  27 september 2017 kl. 12.58
  12 års fængsel og udvisning af landet. Vejlensiske Hediga Morads eksmands dom er blevet stadfæstet.
  Efter afsluttet ankesag er byrettens dom blevet stadfæstet. Vejlensiske Hediga Morads eksmand er dømt skyldig i den syriske kvindes mord. Det afgjorde et enigt nævningeting onsdag klokken 13.30 ved Østre Landsret i Nykøbing Falster.
  Den dømte skal 12 år i fængsel og er blevet udvist af Danmark for bestandigt.
  Han er blevet dømt skyldig i manddrab og usømmelig omgang med lig. 
  Frygter at blive dræbt
  Efter dommen nægter Hediga Morads eksmand sig fortsat skyldig. Han mener nemlig ikke, hun er død. Den dømte respekterer dog rettens afgørelse. 
  Nu frygter han, at han selv bliver dræbt af sin svigerfamilie, når han bliver udvist af landet.
  Anklager ville hæve fængselsstraffen
  Efter skyldskendelsen fremførte anklageren og forsvareren deres argumenter for, hvilken straf den dømte skal idømmes.
  Anklageren appellerede til, at nævningene hævede byrettens dom fra fra 12 år til 13 års fængsel og udvise eksmanden for bestandig.
  Straffen skulle hæves, fordi den dømte på forhånd havde planlagt mordet på Hediga Morad på en kold og kynisk måde. Han havde blandt andet købt en spidsspade og lommelygte, som han brugte til mordet, da hun besøgte ham i Vordingborg i oktober 2015.
  